Al meer sakerooftogte in PTAArgieffoto ter illustrasie. (Foto: Hansie Linde) Eienaars van sakeondernemings in die Pretoriase middestad en omliggende gebiede word versoek om uiters paraat te wees – veral dié wat kontant of elektroniese goedere op hul perseel aanhou. Die sekerheidsgroep Fidelity het Donderdag in ’n verklaring gesê dat ’n toename in gewapende sakerooftogte in veral die middestad, Sunnyside, Pretoria-Wes, Arcadia, Lotus Gardens en Menlopark opgemerk is. Llewellyn Hemmens, AfriForum se veiligheidskoördineerder vir die Noordstreek, sê hoewel die organisasie nie buurtwagte in dié spesifieke gebiede het nie, is hy bewus van ŉ toename in gewapende rooftogte by sakepersele uit die inligting wat oor die afgelope weke op veiligheidsgroepe verkry is. Hy het onder meer na onlangse voorvalle in Centurion verwys. Luidens Fidelity se verklaring was daar nege voorvalle in die afgelope drie weke by Fidelity aangemeld. Die rooftogte vind op verskillende tye van die dag en verskillende dae van die week plaas – dus is daar nie ŉ tendens nie. “Ons sien veral ’n toename in sakerooftogte – spesifiek by kleinhandelaars soos kitskosrestaurante en winkels by vulstasies wat maklik toeganklik is,” het Bennie Coetzee, takbestuurder vir Fidelity in Pretoria, gesê. Volgens Hemmens teiken rowers plekke waar hulle maklik toegang kan verkry, soos die Spur waarby Ernst [Roets] was wat onlangs beroof is. Dieselfde naweek is daar ook twee ander Spur-restaurante en twee nagklubs beroof. “Hulle teiken plekke wat definitief kontant sal hê en waar mense selfone sal hê wat hulle kan buit.” Maroela Media het vroeër berig dat Roets, hoof van beleid en aksie by AfriForum, en sy gesin verlede maand by die Kiowa Spur-restaurant in die Centurion Lifestyle-sentrum geëet het toe gewapende rowers op die restaurant toegeslaan het. Verskeie misdaadvoorvalle is die afgelope tyd in Centurion aangemeld. Dit sluit enigiets in, van die diefstal van hekmotors en fietse, tot dodelike voorvalle van geweldsmisdaad. Coetzee sê sake-eienaars moet waaksaam wees, seker maak dat hul kringtelevisiekameras werk en paraat wees vir enige verdagte aktiwiteite. “Ons stel voor dat minstens twee werknemers altyd versteekte paniekknoppies saam met hulle dra.” Hy sê klante en besoekers aan dié ondernemings moet ook versigtig wees. “Die verdagtes is in die algemeen agter die geld in die kasregister aan en nie noodwendig daarop uit om klante te beroof nie. Daar moet nietemin hoë paraatheid wees.” Coetzee sê beheerde toegang tot sakepersele is belangrik om beweging en ŉ toestroming na die perseel te beperk. Dit is ook belangrik om paraat te wees wanneer ŉ sake-onderneming oop- en toegesluit word. Coetzee stel ook voor dat werknemers in pare saamwerk om te verhoed dat misdadigers hul oorrompel. Sake-eienaars word ook versoek om veiligheid en veiligheidsmaatreëls op hul persele op te skerp en gereeld te kontroleer en te verseker dat werknemers ook met alle maatreëls vertroud is.